..............(sz.) napirend

**E L Ő T E R J E S Z T É S**

**A Képviselő-testület 2018. január 25-ei rendes ülésére**

**Tárgy: Javaslat Budapest Főváros II. Kerületi Önkormányzat Képviselő-testületének a helyi népszavazás kezdeményezéséhez szükséges választópolgárok számáról szóló …/2018. (…) önkormányzati rendelet elfogadására**

Készítette: ……………………

 dr. Silye Tamás

 Jogi Osztályvezető

Egyeztetve: ……………………

 Dankó Virág

 Alpolgármester

Látta: ……………………….

 dr. Szalai Tibor

 Jegyző

 ……………………….

 dr. Murai Renáta

 Igazgató

A napirend tárgyalása nem igényel zárt ülést.

**Tisztelt Képviselő-testület!**

Budapest Főváros II. Kerületi Önkormányzat Képviselő-testülete 26/1998. (VI.15.) számmal önkormányzati rendeletet alkotott a helyi népszavazás és népi kezdeményezés egyes kérdéseiről. Az önkormányzati rendeletet megalapozó jogszabályok – a helyi önkormányzatokról szóló 1990. évi LXV. törvény, az országos népszavazásról és népi kezdeményezésről szóló 1998. évi III. törvény, a választási eljárásról szóló 1997. évi C. törvény – önkormányzati rendelet elfogadása óta időközben hatályon kívül lettek helyezve, ennek értelmében a helyi szabályozás felülvizsgálata szükséges és indokolt.

Budapest Főváros Kormányhivatala a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 132.§ (3) bekezdés b) pontjában biztosított jogkörében eljárva célellenőrzés keretében vizsgálta a kerületi önkormányzatok fent meghatározott tárgyú önkormányzati rendeleteit, amelynek eredményeként szakmai segítségnyújtásként az alábbi megállapításokat tette.

A népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény (a továbbiakban: Nsztv.) 102. § a) pontja hatályon kívül helyezte a helyi önkormányzatokról szóló 1990. évi LXV. törvény (a továbbiakban: Ötv.) IV. fejezetét, amely a helyi népszavazásról és népi kezdeményezésről szólt. Mindezzel egyidejűleg az Nsztv. 102. § c) pontja hatályon kívül helyezte az országos népszavazásról és népi kezdeményezésről szóló 1998. évi III. törvényt, amely által az Ötv. 50. § (2) bekezdésében biztosított rendeletalkotási felhatalmazása az önkormányzatoknak megszűnt.

A választási eljárásról szóló 1997. évi C. törvényt a választási eljárásról szóló 2013. évi XXXVI. törvény (a továbbiakban: Ve.) 367. § a) pontja helyezte hatályon kívül.

Jelenleg a helyi népszavazási eljárással összefüggő kérdéseket részletesen az Nsztv. VI. fejezete szabályozza. Az önkormányzatok képviselő-testülete kizárólag arra kap törvényi felhatalmazást az Nsztv. 92.§-a által, hogy a helyi népszavazás kezdeményezéséhez szükséges választópolgárok számáról alkosson önkormányzati rendeletet. A helyi népszavazás kezdeményezéséhez szükséges választópolgárok létszámának alsó és felső korlátját az Nsztv. 34. § (1) bekezdésének c) pontja rögzíti.

*Nsztv. 92.§ Felhatalmazást kap a helyi önkormányzat képviselő-testülete, hogy rendeletben határozza meg a helyi népszavazás kezdeményezéséhez szükséges választópolgárok számát.*

*34. §(1) Helyi népszavazást kezdeményezhet (…)*

*c) az önkormányzati rendeletben meghatározott számú választópolgár, ami nem lehet kevesebb a választópolgárok tíz százalékénál és nem lehet több a választópolgárok huszonöt százalékánál.*

A jelenleg hatályos önkormányzati rendelet 3. § (1) bekezdése akként rendelkezik, hogy „Helyi népszavazást a választópolgárok 25 %-a kezdeményezhet a polgármesternél, ebben az esetben a Képviselő-testület köteles kiírni a helyi népszavazást.”

Az elfogadásra javasolt rendeletben a kezdeményezéshez szükséges választópolgárokra vonatkozó számadat nem módosulna, továbbra is a korábbi 1998. évi önkormányzati rendeletnek megfelelően szerepelne, a Budapest Főváros II. Kerületi Önkormányzat helyi népszavazásában részvételre jogosult választópolgárok legalább 25 %-a kezdeményezhet helyi népszavazást, amelyet ebben az esetben a Képviselő-testület köteles elrendelni.

A fentieknek megfelelően kérem a Tisztelt Képviselő-testületet az előterjesztés részét képező rendelet megalkotására.

***A rendelet elfogadása minősített többségű szavazati arányt igényel.***

**Budapest, 2018. január 25.**

 **Dr. Láng Zsolt
 Polgármester**

**Budapest Főváros II. Kerületi Önkormányzat Képviselő-testületének …/2018. (...) önkormányzati rendelete a helyi népszavazás kezdeményezéséhez szükséges választópolgárok számáról**

Budapest Főváros II. Kerületi Önkormányzat Képviselő-testülete a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény 92. §-ában kapott felhatalmazás alapján és Magyarország Alaptörvénye 32. cikk (1) bekezdés a) pontjában meghatározott feladatkörében eljárva a következőket rendeli el.

**1.§**

1. Helyi népszavazást a Budapest Főváros II. Kerületi Önkormányzat helyi népszavazásában részvételre jogosult választópolgárok legalább 25 %-a kezdeményezhet.
2. A Képviselő-testület köteles a helyi népszavazást elrendelni, ha azt az 1.§ (1) bekezdésben meghatározott számú választópolgár kezdeményezte.

**Záró rendelkezések**

**2. §**

(1) E rendelet a kihirdetés napját követő napon lép hatályba.

1. E rendelet hatályba lépésével egyidejűleg hatályát veszti Budapest Főváros II. Kerületi Önkormányzat Képviselő-testületének a helyi népszavazás és népi kezdeményezés egyes kérdéseiről szóló 26/1998.(VI.15.) önkormányzati rendelete.

 Dr. Láng Zsolt dr. Szalai Tibor

 polgármester jegyző

 ÁLTALÁNOS INDOKOLÁS

Budapest Főváros II. Kerületi Önkormányzat Képviselő-testületének a helyi népszavazás és népi kezdeményezés egyes kérdéseiről szóló 26/1998.(VI.15.) önkormányzati rendeletének elfogadása óta a rendeletet megalapozó jogszabályok – a helyi önkormányzatokról szóló 1990. évi LXV. törvény, az országos népszavazásról és népi kezdeményezésről szóló 1998. évi III. törvény, a választási eljárásról szóló 1997. évi C. törvény – hatályon kívül lettek helyezve, így a helyi szabályozás felülvizsgálata indokolt.

RÉSZLETES INDOKOLÁS

1. §-hoz

A helyi önkormányzat képviselő-testületének felhatalmazása a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény 92.§-a alapján arra terjed ki, hogy rendeletben határozza meg a helyi népszavazás kezdeményezéséhez szükséges választópolgárok számát.

2. §-hoz

Hatályba léptető, és hatályon kívül helyező rendelkezéseket tartalmaz.